
ויקם אברהם

יונתן גרינבוים
שיח לשבת פרשת חיי שרה
מיקומה של פרשיית קבורת שרה בתחילת הפרשה, והתיאור המפורט הנמצא בה, מזמינים בירור בשאלת מקומה של שרה בפרשיות האחרונות. דומה כי אברהם נע על שלושה צירים מרכזיים לאורך הפרשות. שלושה צירים אלו הם: הארץ, הזרע והגויים שמסביבו. ציר הארץ בא לידי ביטוי בעיקר בפרשייה הראשונה בה מסופר על אברהם, הסובבת כולה סביב הארץ (המילה "ארץ" אף מוזכרת בה שבע פעמים). לאחר מכן מוזכרת הארץ בעיקר סביב מסעיו של אברהם – מסעותיו הלוך ונסוע הנגבה, ובתוכם בחירת מקום הישיבה לאחר המריבה עם לוט, ושתי הירידות של אברהם – למצרים ולגרר.

ציר הגויים משולב היטב עם ציר הארץ, כפי שניתן לראות החל מהפרשיה הראשונה, שכאמור עוסקת בעיקר בארץ; בפרשייה זו מוזכר ש"הכנעני אז בארץ", אולי כרמז מטרים לכך שאברהם עתיד להתיישב בעיקר בשטחו של העם הכנעני. כך גם בהמשך הפרשיות, בהן ניתן למצוא קשר בין מקום מושבו של אברהם ליחסיו עם הגויים סביבו, לדוגמא במלחמת הארבעה והחמישה (שאף היא פרשייה ארוכה העוסקת ביחסי אברהם והגויים):
והוא שוכן באלוני ממרא האמורי אחי אשכול ואחי ענר והם בעלי ברית אברם.

הדבר בולט בעיקר בשני מסעותיו של אברהם, בתוך הארץ ומחוצה לה, שמביאים מיד ליצירת מערכות יחסים סבוכות עם אבימלך מלך גרר ועם פרעה מלך מצרים.

ציר הזרע תופס גם הוא מקום מרכזי בסיפור חייו של אברהם. תחילה בסיפורה של הגר – שילוחה והולדת ישמעאל, ואחרי-כן בפרשיות הארוכות העוסקות ביצחק: בשורת לידתו, סיפור לידתו, יחסיו עם ישמעאל, עקידת יצחק ופרשיית נישואיו.

בנוסף, שלושת הצירים הללו באים לידי ביטוי בהבטחות ה' לאברהם, העוסקות תמיד באחד מן הנושאים:

1. בפעם הראשונה בה מדבר ה' עם אברהם – "ואעשך לגוי גדול... ונברכו בך כל משפחות האדמה"
 – ציר הגויים.

2. בהבטחה השנייה לאברהם – "כי את כל הארץ אשר אתה רואה לך אתננה..."
 – ציר הארץ.

3. "ושמתי את זרעך כעפר הארץ..."
 – ציר הזרע.

כך גם בברית בין הבתרים ובהבטחה שלאחר פרשיית העקדה, בהן מוזכרים כל אופני הברכה.

מה משמעותם של שלושת אופני הברכה הללו? יתכן שהם מסמלים את מירב הביטחון שניתן להעניק לאדם; אדם היושב על נחלתו בבטחה, מוקף בזרעו אשר מובטח לו שימשיך את שמו אחריו ומיודד עם כל שכניו (ואולי בכך פותר אף את בעית הפרנסה, כפי שמוצג אצל אברהם), הוא אדם שחי בתחושת בטחון קיומי מירבי, וכפי שמתואר אצל אברהם –
ואתה תבוא אל אבותיך בשלום תקבר בשיבה טובה.

וכך אברהם, שהשליך מאחוריו את כל בטחונו ויצא במסע אל הלא נודע, מקבל את שכרו בצורת יתר ביטחון.

להבנת מקומם וסדר הבאתם של שלושת אופני ברכה אלו נדרש עוד הסבר נרחב ואכמ"ל. אנסה, על בסיס הנחות יסוד אלו, לברר את מקומה של שרה ביחס לברכות.

נראה כי שרה משמשת מעין כלי לקבלת הברכות בשביל אברהם. בולט הדבר במיוחד בברכת הגויים ובברכת הזרע. במקום המרכזי ביותר בו נמצאת הבטחת ה' לאברהם המתייחסת לגויים, נמצא גם שינוי שמו –
...והיית לאב המון גויים ולא יקרא עוד את שמך אברם והיה שמך אברהם כי אב המון גוים נתתיך.
 
בהמשך הפסוקים מופיע הציווי על שינוי שמה של שרה –
לא תקרא את שמה שרי כי שרה שמה,
והטעם – 
וברכתיה והייתה לגוים מלכי עמים ממנה יהיו.
כך גם באופן מעשי - בשתי הפעמים בהן יורד אברהם לחוץ לארץ ומכונן את יחסיו עם הגויים מסביבו, נעשה הדבר ע"י לקיחת שרה לבית המלך. אצל פרעה – 

ולאברם הטיב בעבורה,

ואצל אבימלך –
ויקח אבימלך צאן ובקר ועבדים ושפחות ויתן לאברהם וישב לו את שרה אשתו...
 

בברכת הזרע ברור המקום החשוב ששרה תופסת. החל בהבטחה האלוקית – 
וברכתי אותה וגם נתתי ממנה לך בן... אבל שרה אשתך יולדת לך בן... ואת בריתי אקים את יצחק אשר תלד לך שרה,
 
ובדברי המלאכים לאברהם – 
...והנה בן לשרה אשתך,
 

ובהמשך גם בפן המעשי – תחילה שרה מביאה לאברהם את הגר, אשר ממנה נולד ישמעאל; ולבסוף – הולדת יצחק, לאחר תהליך הצחוק והתוכחה עליו, שעוברים אברהם ושרה (כל אחד בנפרד). הלידה עצמה מתוארת כתהליך משותף:
"ותלד שרה לאברהם בן לזקוניו..."; "ויקרא אברהם את שם בנו הנולד לו אשר ילדה לו שרה יצחק"; ובעיקר בשירתה המרגשת של שרה – "מי מלל לאברהם היניקה בנים שרה כי ילדתי בן לזקוניו".

ניתן לומר שפרשיית קניית מערת המכפלה, הפותחת את פרשתנו, משלימה את מקומה של שרה ביחס לברכה על ירושת הארץ. הרי אברהם מבקש מבני חת
 – 
תנו לי אחוזת קבר עמכם.

הביטוי "אחוזה" מופיע כבר בברכות המובטחות לאברהם – 
ונתתי לך... את כל ארץ כנען לאחוזת עולם.

לא רק כאן, אלא כמעט בכל מקום בתורה, משמש הביטוי "אחוזה" כביטוי לנחלה. המקור החשוב ביותר לענין זה נמצא בספר במדבר – 

אבינו מת במדבר... למה יגרע שם אבינו מתוך משפחתו... תנה לנו אחוזה בתוך אחי אבינו.
 

צלופחד לא זכה להיכנס לארץ. אילו זכה, היה מקבל נחלה בה היה נקבר, וכך הייתה נחלתו עוברת לזרעו עד סוף הדורות. מותו וקבורתו במדבר מסמלים את גריעת שמו וזרעו מתוך נחלת אחי אביו לעולם. כך, כאשר אברהם מבקש מבני חת אחוזת קבר, הוא מתחיל לממש את ההבטחה שהובטחה לו על קניין הארץ, כאשר שרה משמשת – הפעם במותה – כשליחה להעברת הברכה.

כך ניתן, אולי, להסביר את מטבע הלשון "ויקם" המופיע פעמיים ביחס לשדה. קימה מוזכרת בתורה גם בנוגע להמשכיות – 
והיה הבכור אשר תלד יקום על שם אחיו המת ולא ימחה שמו מישראל.

כך תוסבר הכפילות בפסוקים:

"ויקם שדה עפרון... לאברהם למקנה..." – תחילה קם השדה לאברהם עצמו, אולי הוא מתחיל לתפוס שטחים בארץ לראשונה, לאחר נדודיו המרובים.

"ואחרי כן קבר את שרה אשתו... ויקם השדה... לאחוזת קבר" – קבורת שרה בשדה מסמלת את קניין אברהם בארץ לדורות.

אסיים בהרהור לגבי משמעות דרך זו של קבלת הברכות. דומה כי אברהם נזקק ליציבות משפחתית על מנת לקבל את הברכות. יציבות משפחתית זו מעידה, אולי, על יציבות פנימית הנדרשת ממנו, כמי שעתיד לכונן את חיי האומה הישראלית. אלא שיציבות זו מושגת בדרך של ערעור ובניה מחדש. כך בסיפורי לקיחת שרה אל בית המלך, תהליכי אמירת ה"אחותי היא" והחזרתה מחדש לאברהם; כך בתהליך העקרות הקשה, המסתיים בהולדת יצחק; וכך במות שרה המביא את אברהם לספוד לה, לבכותה – ולקום – "ויקם אברהם מעל פני מתו".

� מעניין לשים לב לכך שהחזרת שרה וחתימת 'הסכמי השלום' עם אברהם נעשים ע"י ההתגלות האלוקית למלכים; אולי זוהי הברכה שמגיעה לגויים על-ידי אברהם - הדיבור האלוקי שהם זוכים לו. וכפי שעתידים בני חת לומר לו: "נשיא אלוקים אתה בתוכנו".

